
Tárgy:
 Javaslat Zuglói Gyermekvédelmi Koncepció és cselekvési tervének elfogadására
I. Előzmények

A gyermeki jogok elválaszthatatlanok az emberi jogoktól. A gyermekeket megilletik az alapvető emberi jogok, továbbá a megfelelő testi, szellemi és erkölcsi fejlődéshez szükséges védelem és gondoskodásra való gyermeki jog.

A gyermeki jogokat meghatározó nemzetközi dokumentum egyike az ENSZ Gyermek Jogairól szóló egyezmény (továbbiakban: Gyermekjogi Egyezmény), amelynek a 3. cikk 1. bekezdése kimondja, hogy “A szociális védelem köz- és magánintézményei, a bíróságok, a közigazgatási hatóságok és a törvényhozó szervek minden, a gyermeket érintő döntésükben a gyermek mindenek felett álló érdekét veszik figyelembe elsősorban.”

Cél: a Gyermekjogi Egyezmény egészének teljes érvényre juttatásra, különös tekintettel a 19. cikk 1. bekezdésére: “Az Egyezményben részes államok megtesznek minden arra alkalmas, törvényhozási, közigazgatási, szociális és nevelési intézkedést, hogy megvédjék a gyermeket az erőszak, a támadás, a fizikai és lelki durvaság, az elhagyás vagy az elhanyagolás, a rossz bánásmód vagy a kizsákmányolás - ideértve a nemi erőszakot is - bármilyen formájától mindaddig, amíg szüleinek vagy valamelyik szülőjének, illetőleg törvényes képviselőjének vagy képviselőinek, vagy bármely más olyan személynek, akinél elhelyezték, felügyelete alatt áll.”

A gyermek védelme és a gyermeki jogok hazai védelme szempontjából meghatározó jelentősége van Magyarország Alaptörvénynek (a továbbiakban: Alaptörvény). Az Alaptörvény XVI. cikkének (1) bekezdése szerint „Minden gyermeknek joga van a megfelelő testi, szellemi és erkölcsi fejlődéséhez szükséges védelemhez és gondoskodáshoz.”  Továbbá az Alaptörvény XV. cikk (5) bekezdése kimondja, hogy „Magyarország külön intézkedésekkel védi a gyermekeket.”

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: gyermekvédelmi törvény) meghatározza:
- a gyermekek és szüleik alapvető jogait és kötelességeit, e jogok védelmét,
- a gyermekek védelmének rendszerét (ellátásokat és hatósági intézkedéseket),
- az állam és az önkormányzatok gyermekjóléti, gyermekvédelmi feladatait,
- a gyermekvédelmi és a gyámügyi igazgatás szervezetét és főbb szabályait,
- az adatvédelmi rendelkezéseket.
A Gyermekjogi Egyezmény szellemében Budapest Főváros XIV. Kerület Zugló Önkormányzata (a továbbiakban: Önkormányzat) elkötelezett a gyermekek jogainak védelme, a gyermek mindenek felett álló érdekének érvényesítése mellett. 

A Zuglói Gyermekvédelmi Koncepció megalkotásával az Önkormányzat, intézményei és a partnerszervezetek olyan közös fogalmi és cselekvési keretet alakítanak ki, amely alkalmas arra, hogy az aktorok összehangolt cselekvése hatékonyan támogassa és szervezze a gyermekek védelmében végzett tevékenységet.
II. Vélemények

A Zuglói Gyermekvédelmi Koncepció olyan pedagógiai, pszichológiai, szociális, egészségügyi, jogi tennivalók összessége, amelyek a gyermekek és fiatalok gondozását, ellátását, nevelését, érdekvédelmét hivatott biztosítani.  A gyermekvédelmi koncepció alapozza meg azt a szemléletmód változást, hogy az érintett szakemberek, családok merjenek szakmai segítséget kérni a gyermekek érdekében. 

Az érintett szakemberek kötelezettséget vállalnak arra, hogy minden esetben jelzéssel élnek az illetékes szakmai szervek felé annak érdekében, hogy minden gyermek megkaphassa a számára szükséges segítséget, érdekvédelmet. A koncepcióban megfogalmazott alapértékeket az érintett szakemberek elfogadják, azok mentén végzik feladataikat, hozzáállásukkal példát mutatnak és mindent megtesznek azért, hogy a koncepció szemlélete érvényesüljön.

Az Önkormányzat feladata az, hogy a közösen elfogadott cselekvési terv alapján segítse a gyermekvédelmi szakemberek munkáját, biztosítsa a munka jogi, szakmai, szervezeti és pénzügyi hátterét. 

A Zuglói Gyermekvédelmi Koncepciót a gyermekjóléti kerekasztal a 2021. november 18-án megtartott ülésén megtárgyalta és javasolta a Képviselő-testületnek elfogadásra.
Gazdasági Főosztály véleménye: Észrevételt nem tesz.
Jogi Főosztály véleménye: az előterjesztésben közölt adatok, információk alapján az előterjesztéshez jogi észrevételt nem tesz.
III. Bizottsági vélemények

Az előterjesztést a Népjóléti Bizottság tárgyalja. 
IV. Döntési javaslat

Budapest Főváros XIV. Kerület Zugló Önkormányzata Képviselő-testülete úgy dönt, hogy elfogadja az előterjesztés 1. mellékletét képező határozati javaslatot.

A határozati javaslat elfogadásához a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdései alapján egyszerű szótöbbség szükséges.

Budapest, 2021. november 19.

Kinisch Andrea

önkormányzati képviselő
Mellékletek felsorolása:

1. melléklet: Határozati javaslat

2. melléklet: Zuglói Gyermekvédelmi Koncepció 2021-2026
Az előterjesztést készítette: 
· Bondorné Gyurcsi Mária (Humánszolgáltatási Főosztály)
1. melléklet a 123- 691/2021 előterjesztéshez

Budapest Főváros XIV. Kerület Zugló Önkormányzata Képviselő-testülete

..../2021. (
) önkormányzati határozata
a Zuglói Gyermekvédelmi Koncepció és cselekvési terve elfogadásáról
Budapest Főváros XIV. Kerület Zugló Önkormányzatának Képviselő-testülete úgy dönt, hogy elfogadja a 2021-2026 közötti időszakra a Zuglói Gyermekvédelmi Koncepciót és a koncepciónak a 2022. évre szóló cselekvési tervét. 
A Képviselő-testület felkéri az ifjúsági tanácsnokot, hogy a Zuglói Gyermekvédelmi Koncepció cselekvési tervét évente október 31. napjáig készítse el. Az éves cselekvési tervet a Képviselő-testület legkésőbb a cselekvési terv esedékességét megelőző naptári év utolsó ülésének napirendjére veszi, megtárgyalja és döntést hoz. 
Határidő: 
2021. december 9.  – elfogadásra

2022. év folyamatosan – a cselekvési tervben foglaltak végrehajtására
Felelős:
Szabó Rebeka alpolgármester (Zuglói Család- és Gyermekjóléti Központ

                      vezetője, Humánszolgáltatási Főosztály vezetője útján)

